Enes Bajramović
Enes Bajramović je bio svestrani bosanskohercegovački muzičar, multiinstrumentalist, kompozitor i aranžer. Rođen je u Zenici, gdje je završio nižu i srednju muzičku školu. Nastavio je muzičko obrazovanje u Sarajevu upisavši Muzičku akademiju. Uporedo sa studiranjem na akademiji, jedno vrijeme je svirao sa Goranom "Ipetom" Ivandićem u grupi "Rock". Profesionalnu muzičku karijeru započeo je svirajući trombon u Plesnom Orkestru Radiotelevizije Sarajevo u kojem je bio dugogodišnji član. Krajem 1974. pridružuje se sarajevskoj pop rok grupi COD s kojima je postigao zapažene uspjehe komponirajući hitove poput: "Dođi mi na čaj", "Ciciban", "Novi štos" i "Ekskurzija". S ovim sastavom je osim nastupa po Bosni i Hercegovini i drugim republikama u bivšoj Jugoslaviji bio na koncertnoj turneji po bivšem Sovjetskom Savezu. Bio je i u postavci Ambasadora na takmičenju za pjesmu Eurovizije 1976. Autor je hitova koje su, među ostalim, izvodili Indexi, Ambasadori, Alma Ekmečić i Jadranka Stojaković. Jedan je od značajnih predstavnika sarajevske škole pop roka iz druge polovine 1970-ih. Posljednjih godina svog života radio je u Sjedinjenim Američkim Državama, a po povratku u Sarajevo preminuo je nakon kratke i teške bolesti u martu 2006.